
Kjære leser

Historien om Hannah er basert på ren fantasi. At det har levd en legdekone ved navn Barbo, og at det har levd en person som gikk under navnet Hundeguten i Hemsedal, kan vi lese i bygdebøkene. Men min historie rundt disse personene er fri fantasi. At jeg har brukt slektsnavn som vi kan finne igjen i Hemsedal og Danmark den dag i dag, skyldes et ønske om å skape større nærhet til historien. Jeg understreker at ingen av personnavnene som er brukt i boken, har tilknytning til virkeligheten. Men stedsnavn og beskrivelser av naturen i Hemsedal og Danmark er så langt som mulig korrekte.

Godset i Danmark er etter modell av et gods som eksisterer den dag i dag. Noen friheter har jeg tatt meg i beskrivelsene av området, men også her er detaljene langt på vei i tråd med virkeligheten.

Historien om Hannah er skrevet i kjærlighet til Hemsedal, bygda som jeg er så glad i.





Med hilsen Laila


1

To dager før buskapen skulle til fjells, hentet Sebjørg ned tørt tøy fra vaskesnora. Hun stod i skjul bak eldhuset og brettet tøyet pent sammen. Åshild drev med sitt i sølvsmia, Hannah og Dagmar var opptatt på hver sin kant inne, og Knut og Fabian var i skogen. Sebjørg tok ned det siste plagget og glattet det med hendene før hun brettet det. Hun gledet seg til å komme på stølen, og var spesielt glad fordi Hannah og Fabian og Vesle-Hannah skulle følge med de første dagene. Det kom til å bli liv og moro og annerledes dager …

Plutselig rykket Sebjørg til ved en lyd like bak seg. Hun slapp plagget i kurven og snurret rundt, men før hun rakk å se hvem som lagde lyd, lukket en hånd seg over munnen hennes, og straks begynte hun å sprelle som en ål for å komme løs. Men grepet ble hardere, og det ble vanskelig å puste da en arm klemte hardt rundt kroppen.

– Om du lager minst mulig bråk,  blir du ikke skadet. Stemmen hadde en tydelig klang av bygdemål, men det var noe fremmed. Ikke en hun kjente. Sebjørg forstod snart at dette ikke var en spøk, og redselen hugg tak i henne. Hun var jo hjemme. På gården. Noen måtte da se hva som skjedde, tenkte hun. På samme tid var hun smertelig klar over at tørkesnora hang godt i skjul for tunet og husene. I panikk sparket hun hardt ut og ropte så ansiktet ble blodsprengt, men lyden forsvant i den digre neven og ble bare til en dempet dur.

Karen som holdt henne, halvveis slepte, halvveis bar henne bort fra husene og mot skogkanten. Og han var sterk. Selv om Sebjørg gjorde stor motstand, klarte hun ikke å hindre ham i å få henne med seg. Det var som en vond drøm at hun ikke klarte å stå imot. At hun ble dratt av sted mot sin vilje. Hun var jo ingen barnunge lenger, likevel …

Det var to karer, forstod hun. En som holdt henne og en som hadde hendene fri. Han som hadde slått armene i et jerngrep om henne, gav en kort beskjed.

– Gå etter en hest, du. Eller noe annet.

Sebjørg fikk et kort glimt av karen som snudde og lusket videre opp mot tunet, og øyeblikkelig gikk det en støkk i henne. Det var fantene! Hadde de funnet fram til Rudningen for å hevne seg? Og nå som ingen av karfolkene var hjemme … Hjertet hoppet i brystet. Det betydde at han som holdt henne, var samme karen som hun hadde sett ved skolestua da fantefølget prøvde seg der. Han Lars, som far hennes hadde snakket om.

– Hvis du ikke stopper å bære deg, må jeg slå deg i uvett. Lars hadde hodet sitt tett ved Sebjørgs, og stemmen dirret faretruende. Han ville sikkert ikke nøle med å gi henne et slag.

Men Sebjørg fortsatte å sprelle med beina. Stemte hælene i bakken der hun kunne, og gjorde det vanskelig for fanten å få henne dit han ville. Selv om hun ble trukket brutalt inn i skogen, nektet hun å følge frivillig, men hun hadde sluttet å bruke kreftene på å rope.

Fra tunet hørte hun at Labben gjødde iltert, og hun håpet at noen ville gå ut for å undersøke. Kan hende de savnet henne og begynte å lete. Bare ikke den andre fanten skadet noen av dem som var tilbake på gården!

– Om du så mye som prøver å kny, skal jeg stappe munnen din full av tøy så du kveles langsomt. Forstått? Fanten kastet Sebjørg brutalt inn mellom trestammer og kratt så hun falt tungt mot en stein. Det var en befrielse å slippe hånden foran munnen, og hun skjønte at det var til fånyttes å rope på hjelp i øyeblikket. Brått ble hodet hennes tvunget bakover, og før hun rakk å gjøre motstand, hadde Fante-Lars tvunget et tørkle inn mellom tennene hennes og samlet endene bak hodet. Da han strammet hardt til, tvang det seg fram et skrik, men det ble ikke særlig høyt. Stoffet skar i munnvikene og gjorde henne kvalm.

– Nå skal du få være med på ridetur. Lars grep fatt i Sebjørg og halte henne opp fra bakken. Først nå så hun ansiktet hans tydelig. Det var riktig som hun hadde trodd. Fanten var Lars, bror til Marit Sletten, han som hadde prøvd å plyndre skolestua. Håret hans så fett og ustelt ut. Skjegget var noen dager gammelt og virket skittent. Klærne var krøllete og fulle av flekker, men støvlene var nye og solide. Alt dette merket Sebjørg seg i ett blikk før hun ble løftet og slengt på magen over hesteryggen.

– Om du skulle falle for fristelsen til å bråke, har jeg en god kniv i slira. Lars gliste og blottet en rekke brune tenner. Det eneste på karen som virket rent, var de blå, vaktsomme øynene som hele tiden skottet mot gården for å se om kameraten kom etter.

Sebjørg var så skremt at hun ble svimmel. Slik hun lå som en tomsekk over hesten, var det også vanskelig å puste, men hun prøvde av alle krefter å få tankene under kontroll. Hva mente de å gjøre med henne? Ta henne med i fantegruppa? Tvinge henne bort fra Rudningen? Eller var karene ute etter et … eventyr? Det gikk et gys gjennom Sebjørg da hun tenkte på mulighetene. Det kunne til og med tenkes at de ville kaste henne i elva …

Sebjørg og fanten stod i skjul like ved gårdsveien, litt nord for gården, og om det kom noen ridende forbi, ville de ikke få øye på dem. Akkurat her var skogen og krattet nokså tett, og så lenge hun ikke fikk lagd en lyd, kunne det hende at faren eller Nils ville passere kloss opptil.

– Se, så. Det er best vi kommer oss av sted, gryntet Lars. Han kastet seg opp bak Sebjørg og gjorde seg klar til å svinge ut på veien. I det samme vred Sebjørg på seg og ville gli ned på bakken, men en jernklo grep fatt i ryggen hennes og klemte til.

– Ligg i ro! Det er best for alle.

– La oss stikke. Den andre fanten kom ridende i full fart på en ny hest og ville helst ikke stanse. – Jeg tror noen så meg gjennom vinduet, men de rakk ikke ut før jeg var av sted.

Lars sporet hesten sin og braste ut på gårdsveien. Han måtte ta sjansen på at de ikke traff folk på veien. Det ville være helt umulig å komme seg fort nok fram i ly av skogen.

Da hestene dundret bort fra Rudningen, så Lars med sultent blikk på henne som lå tvers over hesteryggen. Kroppen hoppet opp og ned som en filledokke, og de mørkblonde flettene dinglet lik tjukke reip mot bakken. Hun var ikke så gammel som han først hadde trodd, men desto bedre. Unge jenter var lettere å hanskes med … han skulle nok få det som han ville.

Alt Sebjørg så, var grusen på gårdsveien som for forbi i veldig fart. Om hun gled av hesteryggen nå, kom hun til å knekke nakken, tenkte hun. Og hesten ville sikkert trampe henne i hjel. Men jerngrepet om ryggen var der fortsatt, så Lars holdt fremdeles fast.

Hele tiden mens de red nedover gårdsveien, visste Sebjørg nøyaktig hvor de var. Uten å kunne se annet enn støv etter hestehovene merket hun seg svinger og steiner, småbakker og groper … små merker som hun kjente så godt. Snart kom de til å runde nest siste svingen før den lille bakken ned på kjerreveien. Og da … Hvor ville de føre henne?

Å Knut. Sebjørg bad en inderlig bønn inni seg. Den eneste som kunne redde henne nå, var Knut. Kanskje faren, men hun hadde mest tro på Knut. Han måtte da vite at noe forferdelig skjedde. Knut! Hun ropte fortvilet inni seg og stønnet hver gang magen klasket ned mot hesteryggen. Hjelp, Knut! Pappa!

Brått strøk en hest like forbi hodet hennes, og hun fikk et glimt av Troll. Så hadde den andre fanten klart å få med seg den sprekeste hesten på gården. Et voldsomt sinne blusset opp i Sebjørg, og for første gang i sitt unge liv kjente hun på noe som lignet hat. En dyp og inderlig avsky for Lars og resten av fantegruppa. Det gikk ikke an å trampe inn i folks liv og ture fram som de ville! Hva var det de innbilte seg? Hva i all verden var de trodde? At de kunne fare fram nøyaktig som de fant for godt, uten tanke for andres følelser og eiendeler. Sebjørg så rødt. Litt fordi hun dinglet med hodet ned og kjente blodsmak i munnen, men mest fordi hun var rasende. Rasende og redd. Så rasende og redd at tårene spratt og dryppet ned i veistøvet. Aldri i verden om hun skulle gi seg over …

Fanten som red fremst, prøvde å speide forover for å se om det kom folk. Heldigvis lå gårdsveien øde, og de kunne fortsette like ut på den litt bredere kjerreveien. Hesten han hadde under seg, var sterk og sprek, og han skulle nok klare å ri fra de fleste på dette dyret. Det kunne hende at de måtte ri forbi resten av følget og rømme nedover dalen i en fei, tenkte han. Det var dumdristig av Lars å bringe med seg jenta, for om en stund kom de til å være jaget vilt, og da lurte han på hva kameraten tenkte å gjøre. Om han da ikke mente å stikke til skogs med henne og gjøre seg ferdig …

– Hva er det du skjeller sånn for? spurte Dagmar irritert mot bikkja. Hun og Emilie kom ut fra fjøset med vaskebøtte, feiekost og kluter. De var nettopp ferdig med å skrubbe gulv og båser rene, og nå stod alt klart til høsten og tiden da dyra skulle inn for vinteren. Labben trakk i lenken og bjeffet iltert mens han stod vendt mot eldhuset. – Er det udyr i nærheten?

I det samme kom Åshild løpende ut fra smia og lurte på hvem som nettopp red ut fra tunet. – Har det vært fremmede her?

– Nei, ikke som jeg vet om. Dagmar ristet på hodet og lukket fjøsdøra forsvarlig. – Hannah er inne, kan hende hun vet noe?

– Jeg synes så tydelig det var Troll som hadde hastverk ned bakken … Åshild løp inn og fant Hannah i ferd med å vaske ostehyllene i spiskammeret. Her inne fantes det ikke noe vindu, så Hannah hadde selvsagt ikke sett noe som helst.

– Jeg hører jo at Labben gneldrer, men regner med at Sebjørg ser etter, svarte Hannah. – Hun holder på med vasken, vet jeg?

– Sebjørg? Hvor er Sebjørg? Åshild vendte seg om, liksom hun ville forsikre seg om at jenta ikke var i spiskammeret. Så løp hun gjennom kjøkken og stove og holdt på å kollidere med Emilie, som var på vei inn. – Har du sett Sebjørg?

– Nei. Emilie løp etter Åshild, og snart kom Hannah med Vesle-Hannah på armen.

– Se bak eldhuset, ropte Hannah. – Kan hende hun henger opp tøy.

Åshild var allerede på god vei mot eldhuset, og mens hun ropte på yngstedatteren, begynte hjertet å slå urolig. Det var noe som ikke stemte. – Sebjørg!

Da Åshild rundet nova på eldhuset, så hun straks kurven med rent tøy. Klessnorene var tomme, så Sebjørg hadde sikkert ment å henge opp en vask til. Åshild så seg urolig omkring. Det var ingen tegn til datteren, og på grasbakken var det ikke råd å se spor av noe slag.

– Hun står sikkert over kjelen i bryggerhuset og ordner med den neste vasken, foreslo Emilie. Hun så hvor rådvill Åshild var. – Jeg løper opp og ser.

Men Sebjørg var ikke noe sted. Åshild, Dagmar og Hannah lette overalt: i låven, i stallen, på buret, ved bekken … jenta var borte.

– La oss tenke. Åshild prøvde å overvinne panikken som steg i henne da de til slutt stod samlet midt på tunet – Ola red på Svarten i dag. Nils … hvilken hest bruker Nils? Hun så spørrende på Dagmar.

– Borka, tror jeg.

– Da har Fabian og Knut Troll. Åshild så mot kvea, der den yngste, blakke hesten gikk rolig og beitet. Det stemte. De hadde fire hester på Rudningen nå. Men hun hadde da sett en hest nylig …

– Men Knut tok da ikke hesten i dag, sa Hannah. Hun hadde sett karene av sted da de forsvant mot skogsbua. De mente det var best å gå til fots. Så slapp de å passe seg for lave greiner og slikt.

– Kan Sebjørg ha tatt Troll? Åshild snappet etter pusten. Én hest manglet, og noen måtte ha ridd den.

– Hva skulle hun ha kommet på som hastet slik? undret Dagmar. – Det ligner ikke henne å dra av sted uten å si fra.

– Og vasken … hun har bare gått fra det hele. Åshild merket at det knøt seg i brystet, og en grusom tanke slo ned i henne. Fantefølget! Kunne det være fantene? Hun hadde vært urolig helt siden hun hørte at de var tilbake i bygda. Om det stemte at Lars Sletten var med i følget, kunne han sikkert være hevnlysten. Det var nok slik at han tenkte at folket på Rudningen hadde ødelagt for familien hans. Først trampet Ola inn på gården deres og avslørte vanskjøtsel av en liten pjokk. Så ble faren drept i låven på Rudningen, og søsteren gift med gårdsgutten på Rudningen, og det hadde ikke vært til glede for noen.

Åshild sukket tungt. Det var lett å forstå at en fra barneflokken til Sletten strevde med tunge minner. Men han kunne vel ikke ha røvet Sebjørg fra gården? Uten at noen merket det?

– Bikkja har tydeligvis sett et eller annet, sa Dagmar. Labben fortsatte å gi hals mot veien. – Skal vi løse den?

– Så stikker den og blir borte for oss. Hannah var ikke sikker på om det var lurt. – Hva skulle Nils?

– En liten tur bortom saga, svarte Dagmar. – Han bør snart være tilbake.

– Vi kan ikke stå her uten å gjøre noe. Åshild svelget. – Jeg tar unghesten og rir nedover veien et stykke. Kan hende jeg ser  spor eller treffer noen som har møtt Troll.

– Jeg kan godt … Hannah visste at hun var dyktigere til å ri enn moren. – Tar du deg av Vesle-Hannah, så rir jeg. Uten å vente på svar lempet hun ungen over til Åshild og la på sprang mot hesten.

– Finn hodelag og tøyler! ropte hun bakover, og snart stod hun med hesten i tunet og ordnet med seletøyet.

– Ikke ri for langt, bad Åshild. – Bare ned til kjerreveien. Om Knut kommer tilbake, må han ha en hest. Dessuten … jeg er redd for fantene.

– Fantene! Tror du at det har vært fanter i gården? Hannah kastet seg på hesteryggen og danderte stakken på hver side.

– Jeg vet ikke. Hvem ellers?

– Vi finner henne nok, trøstet Hannah da hun brukte hælene for å få hesten til å gå. – Jeg er snart tilbake.

Så lot hun den unge hesten trave friskt nedover gårdsveien, og det tok henne ikke lang tid å oppdage at flere enn én hest hadde satt tydelige spor etter seg midt i veien. Det så ut til at dyrene hadde løpt fort, for grus og jord var gravd opp for hvert steg, og enkelte steder så veien ut som et knudrete jorde. Kunne moren ha rett i dette med fantene?

Hannah blødde innvendig ved tanke på søsteren. Modige, kvikke Sebjørg. Hadde hun overrasket noen som snek seg innpå gården? Kan hende hun var blitt så truende og brysom at de hadde slått henne i svime og tatt henne med seg … for hva annet? Tankene svirret rundt som en bisverm i hodet til Hannah. Hun visste om historier der fantefølger røvet småbarn og gjorde dem til sine egne, men Sebjørg var ikke noe barn – hun begynte å bli stor.

Den unge hesten nærmet seg kjerreveien uten at Hannah møtte noen. Hun trakk i tøylene og red sakte ut på den bredere veien. I veistøvet kunne hun følge hestesporene til høyre. Det tydet på at fantene, om det var dem, satte nesa nedover dalen. Hannah stusset. Hun kunne ikke gi seg til å ri etter, for de kunne ha kommet langt. Og hva skulle hun alene gjøre når hun stod overfor et helt følge av skamløst fantepakk? Nei, det beste var å snu og håpe på at karfolkene snart kom hjem.

Mismodig og opprørt vendte Hannah hesten og ville begynne på tilbaketuren, men i samme øyeblikk dukket det opp en hest i svingen fra motsatt kant. En som hadde ridd over den nye plankebrua.

– Nils! Hei, Nils! Hannah ventet til gårdsgutten kom opp på siden av henne. – Har du møtt noen på veien? Har du sett Sebjørg? Og Troll?

– Nei. Først smilte Nils uforstående, men så merket han Hannahs redsel. – Har det skjedd noe?

– Hesten er borte, og Sebjørg er forsvunnet. Mamma er redd det er fantene som har vært i tunet.

– Fantene har reist, hørte jeg. Nils hadde fått nytt ved saga. – De tok visst denne veien nedover … Men de kan vel aldri ha tatt med seg jenta?

– Det er spor etter flere hester på veien, så noen har i alle fall vært nær gården uten at vi har merket det. Bare Labben.

– Jeg har ikke våpen med, tenkte Nils høyt. – Jeg kan ikke dra alene etter det beitet uten våpen. Men … jeg har et gammelt gevær. Åsmundrud lå inntil kjerreveien litt lenger sør, og ville ikke bety noen omvei. – Jeg rir innom hjemme og henter børsa, så tar jeg opp forfølgelsen. Har de Sebjørg, skal jeg nok finne henne.

Så forsvant han i en sky av støv og ble borte. Hannah håpet at han ville være klok nok til å få med seg flere karfolk på veien, for om fantene var mange og trakk kniv, ville han ikke ha en sjanse. Selv med skytevåpen.

Hun lot hesten gå langsomt oppover gårdsveien. Blikket saumfor veien og skogbunnen på hver side, men det var ikke noe uvanlig å se. Ikke før hun kom til stykket med ungskog. Brått fikk hun øye på noe som lå i grøfta til venstre. Det var en dyp grøft etter flomtiden, og det var ikke lett å se hva det var. Hannah stanset hesten og hoppet ned. Antagelig var det bare en stein eller en jordklump, men det skadet ikke å undersøke.

Med stakken samlet i den ene hånden  tråkket hun forsiktig ned i grøfta og plukket opp en sølete gjenstand. Det var ingen stein. Hannah gikk opp på veien igjen før hun så nøye på det hun holdt i hånden, og plutselig var det som hjertet stanset. En sko. Skoen til Sebjørg!

Det var ikke lenger tvil om at søsteren var blitt bortført mot sin vilje, og et iskaldt gufs krøp oppover ryggraden til Hannah. Brått husket hun hvordan Åsmund en gang hadde truet henne med seg til Åsmundrud og stengt henne inn i kottet. Hvor redd og fortvilet hun hadde vært da hun skjønte at mannen var gal. Hva måtte ikke Sebjørg føle nå? Stakkars Sebjørg, hun var sikkert fra seg av redsel …

I skogen, framfor bua til Knut, rådet en søvnig ro etter at karene hadde spist niste. Knut og Fabian hvilte ryggen mot tømmerveggen og lukket øynene en liten stund. Fuglesangen var som et uendelig brus av forventningsfulle toner. Det var mye som skjedde mellom granlegger og bjørkekvister nå: Egg skulle legges og ruges, unger mates og nye vinger prøves. Jo, dette var en velsignet plass på jord, tenkte Fabian. Han forstod godt at Knut gjerne trakk hit inn.

Plutselig rykket det i Knut, og han satte seg brått opp. Stirret stivt framfor seg, like inn i skogen. Fabian så i samme retning … uten å røre seg. Hva hadde Knut fått øye på denne gangen?

Men Knut så ikke skogen. Han stirret langt forbi trær og myr og hadde helt andre bilder inni seg. Navnet hans lød fra et eller annet sted, og det var Sebjørg som ropte. Sebjørg!

– Vi må av sted. Knut spratt opp som han var blitt stukket av veps. – Fantene, de har vært på Rudningen. Ikke faen om de skal slippe unna! Med en voldsom bevegelse smelte han døra på bua igjen og låste.

Fabian samlet mat og neveresker i sekken uten å spørre. Han visste at Knut kunne få plutselige syner, og da var det ikke tid til lange forklaringer. Uten å forstyrre tankene til Knut  løp Fabian etter gjennom skogen. Bøyde seg under de laveste greinene, krysset like over myrpytter og gikk utenom stia. Det var med nød og neppe Fabian klarte å holde følge.

Et sted stanset Knut opp og ventet på svogeren. Da de løp videre ved siden av hverandre, peste Knut fram en forklaring.

– Jeg tror de har tatt av sted med Sebjørg. Helsikes pakk! Akkurat på et tidspunkt da det bare var kvinnfolk på gården, slo de til. At jeg ikke skjønte det …

– Du må gjerne løpe i forveien, peste Fabian. Han hadde ikke samme utholdenhet som Knut. – Jeg finner veien selv.

– Det kan godt hende vi har bruk for deg. Men jeg må hindre at de kommer for langt nedover dalen. Så lukket Knut munnen og langet ut. Han tok snarveier der det ikke var sti. Brøytet seg gjennom kratt og skrittet over småurer. Fabian hang på så godt han kunne, og slapp ikke ryggen til Knut av syne. Da de nærmet seg gården, ble skogbunnen lettere å gå i, og det lysnet gradvis. Så plutselig kom de ut nedenfor sauejordet, og begge to løp det de kunne mot husene.

– Nils har dratt av sted! ropte Hannah da hun så Knut komme styrtende inn på tunet. Det var ingen vits i forklare nærmere, for broren så ut som han visste. – Det er bare én hest tilbake. Unghesten. Fantene tok Troll.

Knut nikket idet han slengte sekken fra seg og løp inn etter geværet. Han var ikke i humør til å la seg avspise av blanke knivegger i dag. Med et blikk på hesten forstod han at det ble å ri uten salveske. Han hadde ikke tid til å sale opp.

– Det går raskere med bare én på hesten, sa Knut til Fabian da han ladet våpenet. – Du får bli her og roe jentene. Knut så opp og møtte blikket til Emilie. Hun stod mellom Åshild og Hannah og fulgte med da han la i geværet. Hannah knuget skoen til Sebjørg mot brystet, og Åshild klemte Vesle-Hannah i armene sine.

– Vi finner henne. Knut gjorde seg ferdig og håpet han virket overbevisende. – De kan umulig ha kommet langt. Og denne unghesten skal nok få vist hva den er god for i dag.

Knut kastet seg på hesteryggen og vendte hesten med et rykk mot veien. Geværet hadde han på ryggen, spent fast med en tverreim over brystet. En liten hengsel gjorde det lett å løsne. Likeledes hadde han krutthorn, kruttmål, kulepose og kuletang i en lærreim skrått over brystet.

De som stod tilbake på tunet, så bare en støvsky da hesten satte av sted. Inni alt det grå kunne de skimte en rytter som allerede lå langflat over nakken på hesten. Bare han ikke møtte en vogn.

Knut lot hesten løpe mens han klamret seg fast med lårene. Han kunne godt ri uten sal, men i slik fart var det vanskelig. Det var i alle fall en god ting at han hadde styrke i beina. Ved enden av gårdsveien holdt han litt igjen og svingte til høyre. Her var det bredere og finere vei, og han kunne la hesten gi alt.

Skogen raste forbi som en grønn vegg i øyekroken mens veien bare var en mørk stripe som kom ham i møte. Mens sinnet kokte i Knut, dundret han forbi gårder og folk uten å hilse. Siden de fleste hadde tatt til fjells med buskapen, var det bare karfolk han møtte, og ved Jordet holdt han på å ri ned Gamle-Jordet. Ved neste gårdstun saktnet han farten såpass at han fikk spurt Hagen-bonden om fantefølget hadde dratt forbi.

– Ja, hele skokken. For en drøy time siden.

– Var det bare vogner, eller red noen alene?

– To hester kom etter de andre, mener jeg. Det var svært til fart på dem.

– Fantene har tatt Sebjørg. Kan du følge? Knut skjønte at han trengte hjelp. De kunne fort komme til å tape, han og Nils.

– Tatt jentungen? Hagen så himmelfallen  ut. – Kan det gå an?

– Jeg er redd for det. Har du tid, håper jeg at du kommer etter.

– Jeg kommer. Vær sikker!

Det siste hørte Knut som et rop langt bortefra, for han var allerede på vei videre. Bonden kom nok, og det var trygt å vite at han hadde gode krefter bak seg. Han håpet bare at følget ikke hadde nådd den nedre brua og krysset, for så ble det et møte i skogen, uten gårder omkring. Knut raste videre og etterlot seg en sky av støv. Den unge hesten likte åpenbart å bruke krefter, for den fløt som et lyn langs bakken, mykt og sikkert. Lyden av dundrende hestehover var alt Knut hørte, men i øyeblikket var det rene godlåten.

Etter noen minutter var han kommet så langt at han så brua, men det var ikke tegn til fantefølget. Så hadde de begynt på skogstrekningen ned mot Robru, tenkte han uten å slakke på farten. Det var bare å henge på.

Og hesten dundret over brua så det smalt i plankene, men fortsatte i samme fart på den andre siden. Ingen tegn tydet på at dyret var slitent. Om det var strevsomt for noen, måtte det i så fall være for Knut, som red uten sal. Men Knut bet tennene sammen og klamret seg fast. Så veldig mye lenger kunne de ikke ha nådd. Med kjerrer og unger var det umulig å holde stor fart.

Og ganske riktig. Et lite stykke lenger ned, der postveien var omkranset av store graner, så han plutselig en klynge med folk midt i veien. Noen veivet med armene, og da han kom nærmere, hørte han grove skjellsord og høye rop.

– Du kan våge å anklage oss. La oss i fred, ellers bruker vi kniven.

– Vi er fredelige!

– Karene våre har falt i elva og trenger ro.

Hele følget hadde stanset, og nå stod alle vendt mot en kar som satt til hest. Det var Nils, og han holdt børsa klar.

– Bare fortell hvor dere har gjort av jenta, brølte gårdsgutten, – så skal dere få fortsette. Flere halvvoksne gutter prøvde å omringe hesten og forvirre Nils. Han klarte ikke å passe på alt rundt seg og var i ferd med å miste overtaket da Knut red inn i flokken.

Med et raskt blikk så han at det bare var to hester i følget, og de var spent for hver sin vogn. Selvfølgelig. Rytterne var raskere enn disse økene. Og det var ingen tegn til Sebjørg.

– De har ridd videre, ropte Knut mot Nils. – På gode hester. Dermed red han rett gjennom flokken så unger og koner ble meid til siden. Han så nok at det blinket i kniver, men innen noen klarte å gjøre ugagn, var både han og Nils forbi.

– Troll er sprek og kan holde ut lenge! ropte Knut. – Men vi kan ikke gi oss. Før eller siden må de stoppe.

Knut red først og Nils like bak. Det var mørkere her mellom de store granene, men skyggen gjorde at det ikke ble så varmt. Hestene fortsatte i god flyt, og ingen tok seg tid til å heve blikket mot Hydnefossen i dag. De hadde nok med å stirre på veien foran seg.

Og Knut stirret. Stirret til øynene ble såre. Om det ikke var en liten antydning til støvsky der framme? Han var usikker. Det kunne like gjerne være skygger og skrå solstråler. Han ivret på hesten og suste videre med Borka tett bak. Det var imponerende av en så gammel hest å holde ut. Bare de klarte å ta igjen fantene før de nådde Gol!

– Der har vi dem! Nils ropte bakfra akkurat idet de rundet en sving og hadde et langt strekke framfor seg. – Det er to stykker.

– Så haler vi innpå. Knut pustet tungt og merket at geværet gnagde på ryggen. De måtte snart ta igjen Lars. Han holdt på å få krampe i beina. Men unghesten lot seg ikke stanse, og selv om Knut var litt uoppmerksom med hensyn til ridningen, fortsatte den i samme ville fart. Og de halte innpå dem der fremme. For hver hestehov som smalt i bakken, kom de nærmere. Knut så det. Nils så det. Det betydde at fantene ikke klarte å holde farten oppe.

Knut kjente etter at geværet hang på plass, og at krutthornet lå mot magen. Bare noen steinkast skilte dem fra fantene, og han gjorde seg klar til å presse seg forbi. Men da han kom så nær at han kunne se karene tydelig, gikk det en støkk gjennom ham. Noe var galt. Fantene hadde lurt dem …

Knut hev etter pusten og forbannet seg selv for dårskapen. Det var bare to karer framfor dem, én på hver hest, og ingen tegn til Sebjørg …

